# DRAFT DECIZIA ETAPEI DE ÎNCADRARE

## Nr. din XX.XX.2024

 Ca urmare a notificării adresate de **ARHIEPISCOPIA SUCEVEI ȘI RĂDĂUȚILOR**, cu sediul în județul Suceava, municipiul Suceava, strada Iancu Flondor nr. 2, privind planul **"Întocmire Plan Urbanistic Zonal (PUZ) pe teren cu nr. cadastral 32750 pentru construire biserică"** propus a fi amplasat în județul Suceava, comuna Ciocănești, satul Ciocănești, strada Brezuța, înregistrată la APM Suceava cu nr. 596/17.01.2024, în baza:

* *HG nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia;*
* *OUG nr. 195/2005 privind protecţia mediului, aprobată cu modificări prin Legea nr. 265/2006, cu modificările şi completările ulterioare;*
* *HG nr. 1076/2004 (republicată) privind stabilirea procedurii de realizare a evaluării de mediu pentru planuri şi programe.*

**Agenţia pentru Protecţia Mediului Suceava**

* ca urmare a consultării autorităţilor publice participante în cadrul şedinţei Comitetului Special Constituit din data de 08.02.2024 și a completărilor ulterioare;
* în conformitate cu prevederile art. 5 alin. 3 pct. a) şi a anexei nr. 1 – Criterii pentru determinarea efectelor semnificative potenţiale asupra mediului dinH.G. 1076/2004 (republicată) privind stabilirea procedurii de realizare a evaluării de mediu pentru planuri şi programe;
* în lipsa comentariilor motivate din partea publicului interesat,

**decide:**

**planul "Întocmire Plan Urbanistic Zonal (PUZ) pe teren cu nr. cadastral 32750 pentru construire biserică"** propus a fi amplasat în județul Suceava, comuna Ciocănești, satul Ciocănești, strada Brezuța, **nu** **necesită evaluare de mediu, nu necesită evaluare adecvată şi se va supune adoptării fără aviz de mediu*.***

**Documentația tehnică se aprobă cu următoarele condiții:**

Prezenta decizie finală este valabilă pe toată perioada de valabilitate a PUZ-ului dacă nu intervin modificări ale acestuia.

 Prezenta **nu înlocuiește Acordul de mediu** în vederea emiterii Autorizației de construire.

**Caracteristicile și localizarea planului**

În baza **Certificatului de Urbanism nr. 7 din 04.07.2023**, emis de Primăria Comunei Ciocănești, cu scopul "Întocmire Plan Urbanistic Zonal (PUZ) pe teren cu nr. cadastral 32750 pentru construire biserică", beneficiarul intenționează să introducă teren în intravilan pentru construirea unei biserici ortodoxe, cu anexă, bazin vidanjabil, alimentare cu apă și energie electrică, drum de acces aferent și parcare.

Terenul studiat se află în proximitatea limitei de nord-est a comunei Ciocănești din județul Suceava, se identifică cu **nr. cadastral 32750**, are suprafața de **4155 mp** și este situat în **extravilan** ( conf. PUG). Terenul se află la o distanță de aproximativ 3,20 km față de centrul satului Ciocănești, în direcția vest și la o distanță de aproximativ 1 km față de pârtia Mestecăniș pe direcția est și la o altitudine de 1050 m.

În prezent, terenul are acces indirect prin intermediul căii de circulații existente pe parcela din vestul imobilului.

În zona studiată se află terenuri agricole și terenuri construite. Pe terenul identificat cu nr. cadastral 32750 nu sunt construcții acesta fiind **liber de sarcini**.

Categoria de folosință actuală: **pășune**.

Categoria de folosință propusă: **curți construcții**.

**Vecinătăți:**

- **la nord:** proprietăți private – CP(Cod Proprietate) 30629 și CP 31962;

**- la sud:** proprietăți private – Nichituș Dumitru și Maxim Ilie;

- **la vest:** proprietăți private – Coca Eufrosina, CP 32403 și CP 32377;

- **la est:** proprietate privată – Alboi –Șandru Alecsandru – CP 32667.

**1. Caracteristicile planurilor şi programelor cu privire, în special, la:**

*a) gradul în care planul sau programul creează un cadru pentru proiecte şi alte activităţi viitoare fie în ceea ce priveşte amplasamentul, natura, mărimea şi condiţiile de funcţionare, fie în privinţa alocării resurselor;*

Prin plan urbanistic zonal se stabilesc condițiile pentru:

* reglementarea / schimbarea funcțiunii terenului;
* utilizarea funcțională a terenului;
* modul de ocupare al terenului și condițiile de realizare a construcțiilor;
* înălțimi maxime admise;
* procentul de ocupare al terenului POT/coeficientul de utilizare al terenului CUT;
* retragerea clădirilor față de aliniament;
* organizarea circulației și a accesurilor;
* asigurarea cu utilități a zonei (extinderi de rețele, branșamente);
* spații verzi amenajate.

**Indici urbanistici:**

**POT propus = 10,34%**

**CUT propus = 0,09**

**P.O.T. maxim = 35%**

**C.U.T. maxim = 1,05**

**C1 Biserică ortodoxă**

Regimul înălțime: D+P

Suprafață construită: 380 mp

Suprafață desfășurată: 735 mp

**C2 Anexă**

Regimul înălțime: P

Suprafață construită: 50 mp

Suprafață desfășurată: 50 mp

**Bilanț teritorial**

|  |  |  |  |
| --- | --- | --- | --- |
| **Categoria** | **Suprafața construită (mp)** | **Suprafața desfășurată****(mp)** | **Procent****(%)** |
| C1 Biserică ortodoxă | 380 | 735 | 9,14 |
| C2 Anexă |  50 |  50 | 1,20 |
| **Total construit** | **430** | **785** | **10,34** |
| Suprafața carosabilă | 675 |  | 16,24 |
| Spații parcare | 501 |  | 12,05 |
| Spațiu verde amenajat | 1566 |  | 37,72 |
| Suprafață pietonală | 983 |  | 23,65 |
| **TOTAL proprietate** | **4155** |  | **100** |

*b) gradul în care planul sau programul influenţează alte planuri şi programe, inclusiv pe cele în care se integrează sau care derivă din ele:*

Pentru elaborarea PUZ au fost întocmite studiul topografic (cu delimitarea zonei, lungimea laturilor parcelelor, poziţionarea faţă de parcelele vecine, poziţionarea față de drumuri, indicarea drumurilor existente care întretaie zona studiată și identificarea imobilelor pentru toată zona studiată) și studiul geotehnic.

Prin studiul topografic au fost identificate topografiile lotului studiat, a loturilor învecinate și a căilor de circulație pietonale și auto care deservesc sau tranzitează zona. Suportul grafic pentru partea desenată a prezentului PUZ are la baza ridicarea topografică. Concluziile studiului arată existența unei diferențe de nivel în zona studiată, aceasta pornind de la de la latura sudică a amplasamentului și cresc succesiv către latura de nord, existând un platou pe care s-a propus amplasarea bisericii.

c) *relevanţa planului sau programului în/pentru integrarea consideraţiilor de mediu, mai ales din perspectiva promovării dezvoltării durabile* ***– nu este cazul****;*

**Alimentarea cu apă**

Alimentarea cu apă se va asigura prin **racordarea la rețeaua existentă** în zonă.

**Canalizarea**

Canalizarea menajeră se va racorda la un **bazin vidanjabil** propus pe proprietatea privată.

Apele pluviale de pe construcţii vor fi preluate de jgheaburi şi burlane şi descărcate în teren. Preluarea apelor pluviale de pe drumuri se realizează prin rigole. Apa de ploaie va fi colectată numai de pe suprafaţa drumurilor, restul apelor de ploaie rămân în teren.

**Alimentare cu energie electrică**

Alimentarea cu energie electrică a zonei se va asigura prin branșarea la reţeaua medie de tensiune subterană existentă în zonă.

**Telecomunicații**

Toate racordurile pentru comunicații prin cablu (TV, internet, telefon) vor fi subterane.

**Accesul**

Se va realiza un drum de acces în zonă de 7 m lățime, care va porni din calea de circulație existentă pe parcela din vestul imobilului.

**Gospodărirea deșeurilor**

Colectarea la locul de producere a deșeurilor menajere se face în recipiente acoperite, dimensionate în funcție de cantitatea produsă, de ritmul de evacuare și de categoria în care se încadrează deșeurile menajere din imobilul propus. Deșeurile nu se colectează direct în recipient, ci într-un sac de polietilenă aflat în recipient și care să aibă un volum puțin mai mare decât volumul recipientului. Precolectarea secundară, adică strângerea și depozitarea provizorie a sacilor cu deșeuri menajere în punctele de precolectare organizată, se face în recipiente de culori diferite inscripționate cu tipul deșeurilor, dimensionate corespunzător, acoperite, prevăzute cu dispozitive de prindere adaptate modului de golire, ușor transportabile, concepute astfel încât să nu producă răniri în timpul manipulării. Administrația publică locală va asigura colectarea, îndepărtarea și neutralizarea deșeurilor menajere și stradale.

**Protecția mediului**

Pentru a diminua impactul asupra mediului înconjurător, se va interzice deversarea apelor uzate rezultate pe perioada construcției în spațiile naturale existente în zonă. Se vor folosi WC-uri ecologice iar deșeurile vor fi adunate în containere speciale și transportate în locuri special amenajate.

Depozitarea temporară a materialelor de construcții și a deșeurilor rezultate va fi astfel efectuată încât să nu permită infestări ale solului.

Titularul investiției va încheia contract de salubritate cu serviciul de specialitate din localitate.

La finalizarea lucrărilor de construire se vor amenaja toate spațiile verzi și se vor aduce la forma inițială toate terenurile libere de construcții; se vor planta arbori și arbuști; vor fi necesare măsuri permanente de întreţinere a spaţiilor plantate, a amenajărilor din incintă, astfel încât să nu se producă degradări importante ale terenului.

Prin întreţinerea corespunzătoare a mijloacelor auto care vor deservi investiția se evită pierderile accidentale de uleiuri sau carburanţi în sol.

*d) problemele de mediu relevante pentru plan sau program –* ***nu este cazul****;*

e*)relevanţa planului sau programului pentru implementarea legislaţiei naţionale şi comunitare de mediu* ***– nu este cazul****;*

**2. Caracteristicile efectelor şi ale zonei posibil a fi afectate cu privire, în special, la:**

*a) probabilitatea, durata, frecvenţa şi reversibilitatea efectelor –* ***prin măsurile luate nu apar efecte negative remanente asupra mediului****;*

*b) natura cumulativă a efectelor –* ***nu este cazul****;*

*c) natura transfrontieră a efectelor –* ***nu este cazul****;*

*d) riscul pentru sănătatea umană sau pentru mediu (de exemplu, datorită accidentelor*) –

 ***nu este cazul****;*

*e) mărimea şi spaţialitatea efectelor (zona geografică şi mărimea populaţiei potenţial afectate)-*

***este redusă pe perioada execuției lucrărilor****;*

*f) valoarea şi vulnerabilitatea arealului posibil a fi afectat, date de:*

 *(i) caracteristicile naturale speciale sau patrimoniul cultural –* ***nu este cazul****;*

 *(ii) depăşirea standardelor sau a valorilor limită de calitate a mediului –*

***este redusă pe perioada execuției lucrărilor****;*

 *(iii) folosirea terenului în mod intensiv* ***– este redusă pe perioada execuției lucrărilor****;*

*g) efectele asupra zonelor sau peisajelor care au un statut de protejare recunoscut pe plan naţional, comunitar sau internaţional-* ***amplasamentul nu este situat în interiorul sau apropierea unei arii naturale protejate****;*

**Obligaţiile titularului:**

1. Titularul are obligația de a respecta legislația de mediu în vigoare.
2. Titularul planului are obligația de a supune procedurii de adoptare planul și orice modificare a acestuia, numai în forma avizată de autoritatea competentă de protecția mediului.
3. Titularul planului are obligația de a notifica autoritatea competentă pentru protecția mediului despre orice modificare a planului, înainte de realizarea modificării.

**Informarea şi participarea publicului la procedura de evaluare de mediu:**

-În urma publicării în ziarul județean „Monitorul de Suceava” a anunţurilor publice privindprima versiune a planului în zilele de 16.01.2024 şi 22.01.2024, până la luarea deciziei de încadrare nu au fost semnalate observaţii din partea publicului.

- În urma publicării din data de ....................., în ziarul „..........................” a anunțului deciziei etapei de încadrare nu au fost semnalate observații din partea publicului.

**Răspunderea pentru corectitudinea informațiilor puse la dispoziția APM Suceava și a publicului revine în totalitate titularului planului, iar corectitudinea studiilor și evaluărilor revine autorilor acestora, conform art. 21 din OUG 195/2005 privind protecția mediului, cu modificările și completările ulterioare.**

Prezenta decizie poate fi contestată în conformitate cu prevederile **Legii contenciosului administrativ nr. 554/2004** cu modificările şi completările ulterioare.

**DIRECTOR EXECUTIV,**

**Maria Mădălina SIMINIUC**

|  |  |
| --- | --- |
| Șef Serviciu Avize, Acorduri, Autorizații,Adina HOBJILA | Întocmit,Consilier Mihaela POLEACU |
|  |  |